ตลท.สั่ง FANCY ชี้แจงการเพิ่มทุนให้ PP Land ภายในวันที่ 11 ธ.ค.นี้
ตลท.สั่ง FANCY ชี้แจงการเพิ่มทุนให้ PP Land เพื่อซื้อสินทรัพย์จาก PP Land ภายในวันที่ 11 ธันวาคม 2558
3 ธ.ค. 2558

ตลาดหลักทรัพย์แห่งประเทศไทย ระบุว่า ตลท.ขอให้ บริษัท แฟนซีวู๊ด อินดัสตรีส จำกัด (มหาชน) หรือ FANCY ชี้แจงการเพิ่มทุนให้ PP Land เพื่อซื้อสินทรัพย์จาก PP Land
โดยตลาดหลักทรัพย์ให้ FANCY ชี้แจงข้อมูลเพิ่มเติมกรณีคณะกรรมการบริษัทเมื่อวันที่ 1 ธันวาคม 2558 มีมติให้ขออนุมัติที่ประชุมผู้ถือหุ้นเพิ่มทุนจำนวน 145 ล้านหุ้น เพื่อจัดสรรให้กับบริษัท พี พี แลนด์ พร็อพเพอร์ตี้ จำกัด (PP Land) ราคาเสนอขายหุ้นละ 2.16 บาท รวม 313.20 ล้านบาท เพื่อซื้อสินทรัพย์ 4 โครงการจาก PP Land (นายวิบูลย์ โกศลธนวงศ์ ถือหุ้น PP Land ร้อยละ 100) ในราคาซื้อทรัพย์สินสูงสุด 444.70 ล้านบาท และเงินที่จะใช้ในการพัฒนาโครงการ 76.19 ล้านบาท มูลค่ารวม 520.89 ล้านบาท
ทั้งนี้ PP Land จะถือหุ้นใน FANCY ในสัดส่วนร้อยละ 23.58 ของทุนชำระแล้วหลังเพิ่มทุน (615 ล้านบาท) และจะส่งบุคคล 1 ท่าน เข้าดำรงตำแหน่งเป็นกรรมการบริษัท
อย่างไรก็ดี FANCY ระบุว่า การเสนอขายหุ้นเพิ่มทุนให้แก่ PP Land นั้นเนื่องจากเป็นผู้ลงทุนที่มีศักยภาพ มีความรู้และความเชี่ยวชาญในการประกอบธุรกิจอสังหาริมทรัพย์ซึ่งบริษัทจะได้รับประโยชน์จากการที่บริษัทจะขยายไปประกอบธุรกิจอสังหาริมทรัพย์ได้สำเร็จในอนาคต
อย่างไรก็ตาม FANCY ยังไม่ให้ข้อมูลที่ชัดเจนเกี่ยวกับความเชี่ยวชาญในการประกอบธุรกิจอสังหาริมทรัพย์ของ PP Land รวมถึงผู้บริหารของ PP Land ตลาดหลักทรัพย์จึงขอให้ FANCYชี้แจงข้อมูลดังกล่าวให้ครบถ้วนและชัดเจนภายในวันที่ 11 ธันวาคม 2558